Vegan και ωμοφαγικό κέικ καρότου, χωρίς ζάχαρη!
Αυτό το κέικ καρότου δεν έχει κάποια γλυκαντική ουσία και γλυκαίνει μόνο με τους χουρμάδες. Επιπλέον, είναι και vegan και raw (ωμοφαγικό), που σημαίνει ότι δεν ψήνεται.
1 + 1/4 κούπας κάσιους, 1/2 κούπα κρέμα καρύδας από κονσέρβα (ελέγξτε τα συστατικά, να μην έχει ζάχαρη), 2 κουτ. σούπας χυμός λεμονιού, 3 κουτ. σούπας μέλι ή -για τους vegans- σιρόπι σφενδάμου, 2 κούπες τριμμένο καρότο, 2 κούπες αποξηραμένοι χουρμάδες, χωρίς τα κουκούτσια (τους πιέζουμε μέσα στην κούπα, ώστε να χωρέσουν περισσότεροι), 2½ κούπες καρύδια (ψίχα), 1 τσιμπιά αλάτι, 1 κουτ. γλυκού κανέλα σε σκόνη, 3/4 κουτ. γλυκού τζίντζερ σε σκόνη, 1/4 κουτ. γλυκού μοσχοκάρυδο, φρεσκοτριμμένο, 1/2 κούπα αμύγδαλα λευκά, αλεσμένα σε σκόνη, 1/4 κούπας σταφίδες
Για να φτιάξουμε vegan και ωμοφαγικό κέικ καρότου, χωρίς ζάχαρη, αρχικά μουλιάζουμε τα κάσιους σε ζεστό νερό για 1 ώρα. Στη συνέχεια, τα ξεπλένουμε και τα στραγγίζουμε.Βάζουμε τα κάσιους μαζί με την κρέμα καρύδας, τον χυμό λεμονιού και το μέλι ή το σιρόπι σφενδάμου σε έναν πολυκόφτη και τα πολτοποιούμε μέχρι να γίνει ένα κρεμώδες μείγμα.Βάζουμε στο ψυγείο να κρυώσει.Πολτοποιούμε τους χουρμάδες στον πολυκόφτη και τους αδειάζουμε σε ένα μπολ (αν δεν γυρνάει καλά το μαχαίρι, προσθέτουμε ελάχιστο νερό).Ρίχνουμε στον άδειο πολυκόφτη τα καρύδια, το αλάτι και τα μπαχαρικά και αλέθουμε μέχρι να γίνουν ψίχουλα. Προσθέτουμε τους πολτοποιημένους χουρμάδες και το τριμμένο καρότο και αλέθουμε ξανά με διακεκομμένη λειτουργία μέχρι να ενωθούν τα υλικά. Δεν επιμένουμε πολύ! Το καρότο δεν θα ενοποιηθεί εντελώς, αλλά δεν θέλουμε να βγάλει υγρά. Θέλουμε ένα μαλακό μείγμα που να πλάθεται, όχι πουρέ! Αν ο πολυκόφτης μας δεν χωράει όλα τα υλικά μαζί, τα μοιράζουμε σε δύο δόσεις και τα ενώνουμε στο τέλος σε μπολ.Αδειάζουμε το μείγμα σε μεγάλο μπολ.Προσθέτουμε την αμυγδαλόσκονη και τις σταφίδες και αναμειγνύουμε.Στρώνουμε αντικολλητικό χαρτί σε μια στρογγυλή φόρμα 20 εκ., αφήνοντας τις άκρες της να εξέχουν από πάνω για να δώσουμε ύψος στη φόρμα.Αδειάζουμε μέσα το μείγμα και το απλώνουμε ομοιόμορφα.Πιέζουμε με τον πάτο ενός ποτηριού για να απλώσει και να ισιώσει.Απλώνουμε από πάνω την επικάλυψη.Σκεπάζουμε με λαδόκολλα και βάζουμε στην κατάψυξη για 3-4 ώρες, μέχρι να σταθεροποιηθεί το γλυκό.Βγάζουμε από την κατάψυξη περίπου 30 λεπτά πριν από το σερβίρισμα. Κόβουμε σε κομμάτια και σερβίρουμε το κέικ καρότου.
Καρότα,Μέλι,Χουρμάδες,Vegan,Χορτοφαγικά,Χωρίς ζάχαρη